Projektu konkurss **“Atvērti cerībai 3”**

nolikums

Ogrē, 2021.gada 31.maijā

Nodibinājums “Lūkas fonds” un labdarības veikali “HOPEN” rīko projektu konkursu “Atvērti cerībai 3” (turpmāk tekstā – projektu konkurss), ar mērķi atbalstīt labvēlīgu sociālo ietekmi radošu jautājumu risināšanu un kristīgo pamatvērtību nostiprināšanu.

**Finansējums**

Projektu konkursam piešķirtais finansējums ir EUR 2000 (divi tūkstoši euro). Visvairāk balsu saņēmušais projekts saņems EUR 1000 (vienu tūkstoti euro) sava pieteiktā projekta realizēšanai, otrās un trešās vietas ieguvēji katrs saņems EUR 500 (pieci simti euro) sava pieteiktā projekta realizēšanai. Gadījumā, ja sabiedrības balsojumā uzvarējušajiem projektiem būs pieteikts mazāks finansējums kā projektu konkursam piešķirtais finansējums, tad atlikusī summa tiks novirzīta citam projektam saskaņā ar žūrijas komisijas lēmumu.

**Kas drīkst piedalīties?**

Iesniegt projektus drīkst biedrības, nodibinājumi, reliģiskās organizācijas, pašvaldības un budžeta iestādes, kuru reģistrācijas vieta ir Latvijas Republika.

**Kas nedrīkst piedalīties?**

Projektu nedrīkst iesniegt komersanti (SIA, AS u.c.), personas, kas ir bankrotējušas vai pakļautas likvidācijai, to darbību pārvalda tiesas apstiprināts maksātnespējas administrators vai likvidators, tām ir kavētas kredītsaistības, tās ir apturējušas savu darbību, pret tām ir uzsākta tiesvedība, tām ir likumā noteiktā kārtībā atņemts sabiedriskā labuma statuss, vai tās ir nonākušas citā tamlīdzīgā situācijā, kas radusies normatīvajos aktos noteiktajā kārtībā.

**Projektu konkursa realizācijas termiņi**

Projektiem, kuriem ir apstiprināta finansējuma piešķiršana, jātiek realizētiem ne vēlāk kā 6 mēnešu laikā no finansējuma piešķiršanas.

**Projekta norises vieta**

Projekta norises vieta ir Latvijas Republika.

**Projektu iesniegšanas un atlases vadlīnijas**

Projekts iesniedzams eletroniski mājas lapā [www.hopen.lv](http://www.hopen.lv) vai nosūtot uz e-pastu hopengrupa@gmail.com latviešu valodā. Lai iesniegtu projektu, jāaizpilda pieteikuma veidlapa (šī nolikuma pielikums Nr.1) un jāpievieno papildus nepieciešamā informācija: reģistrācijas apliecības kopija, VID izziņa par nodokļu parādu neesamību, pēc pretendenta ieskatiem papildus nepieciešamā informācija.

Projekta īstenošanai ir jāsniedz sabiedrisks labums, jārada labvēlīgu sociālo ietekmi, tam jābūt vērstam uz konkrētas problēmas risināšanu pārskatāmā nākotnē ar skaidri saprotamu mērķi.

Kā papildu priekšrocības projektu izvērtēšanā tiks ņemts vērā – aprakstītās problēmas skaidrība un mērķtiecība, sociālais labums, projekta realizācijas plāna izstrādes detalizācija, projekta realizācijas pozitīvo seku apraksts, nepieciešamo finanšu līdzekļu tāme, un projekti, kuriem paredzēts līdzfinansējums (piemēram, pašvaldību, nevalstisko organizāciju, pašu u.c.).

Projekta pieteicējam jāpievieno informācija par vismaz diviem līdzīgiem līdz šim realizētiem projektiem, kas apliecina pretendenta pieredzi projektu īstenošanā.

**Projektu iesniegšana**

Projektus jāiesniedz no 2021.gada 1.jūnija līdz 2021.gada 28.jūnijam.

Projektus var iesniegt elektroniski mūsu mājaslapā: www.hopen.lv, (sadaļā „projekti”), vai arī nosūtot uz elektronisko pastu: hopengrupa@gmail.com ar norādi Projektu konkursam “Atvērti cerībai 3”.

**Projektu izvērtēšana**

No 2021. gada 29.jūnija līdz 30. jūnijam iesniegtos pieteikumu projektus izvērtē žūrija. Žūrija projekta iesniedzējam var pieprasīt skaidrojumu par iesniegtajiem materiāliem. Žūrijas komisija izvirza 10 iesniegtos projektus sabiedrības balsošanai. Žūrijai ir tiesības pieaicināt ekspertus, kuriem ir padomdevēja tiesības. Pieaicinātie eksperti nav komisijas locekļi un viņiem nav balss tiesību komisijas lēmumu pieņemšanā.

**Žūrijas komisija**

Žūrijas komisija sastāv no trīs žūrijas locekļiem: viens Lūkas fonda pārstāvis, viens labdarības veikala „HOPEN” pārstāvis un viens Ogres Trīsvienības Baptistu draudzes pārstāvis. 10 projekti, par kuriem saņemtas visvairāk balsis, tiek izvirzīti sabiedrības balsošanai. Žūrijas komisijas sēdē piedalās tikai žūrijas komisijas locekļi. Žūrijas komisija var virzīt finansējuma piešķiršanai un realizēšanai projektus arī ārpus balsošanas, ja to ļauj finansējums un ja projekta mērķis ir aktuāls un realizācija risina būtisku problēmu, vai sasniedz būtisku mērķi.

**Balsošana par projektiem**

Balsošanā var piedalīties jebkurš sabiedrības loceklis. Informācija par balsošanai izvirzītajiem projektiem būs apskatāma labdarības veikalā „HOPEN” Skolas ielā 18, Ogrē veikala darba laikā un mājas lapā [www.hopen.lv](http://www.hopen.lv). Sabiedrība varēs balsot labdarības veikalā „HOPEN” Skolas ielā 18, Ogrē un mājas lapā [www.hopen.lv](http://www.hopen.lv). Lai nobalsotu veikalā, jāiepērkās vismaz EUR 5 (piecu euro) apmērā un saņemtu žetonu. Vienam veikalā saņemtam žetonam ir piecu balsu skaits. Vienam balsojumam internetā ir vienas balss skaits. Balsu skaits veikalā un internetā tiks summēts. Sabiedrības balsošanas periods: no 2021.gada 1.jūlija līdz 7.jūlijam.

**Rezultāti**

Finansējums tiek piešķirts projektiem, pamatojoties uz sabiedrības balsu vairākumu un ņemot vērā kopējo projekta budžetu. Papildu informācija un konkursā apstiprinātie projekti, kam piešķirts finansējums, tiek publicēti konkursa organizatoru mājas lapā www.hopen.lv

Rezultāti tiks paziņoti 2020. gada 8. jūlijā.

**Finansējuma piešķiršana**

Pēc uzvarētāju pasludināšanas iesniedzējs slēdz Finansēšanas līgumu, ar nodibinājumu „Lūkas fonds”, kurā noteikta norēķinu kārtība, saņēmēja tiesības, pienākumi un atbildība. Projekta realizācija tiek pamatota un apstiprināta, kad iesniedzējs sagatavojis finansējuma izlietojuma atskaiti un parakstīts pieņemšanas-nodošanas akts. Projekta nerealizēšanas gadījumā pretendentam jāatmaksā saņemtais finansējums, ja tāds bijis.

Projekta iesniedzējam jāatspoguļo labdarības veikala „HOPEN” atbalsts visos ar projektu saistītos reklāmas materiālos, iespieddarbos, plašsaziņas līdzekļos un pasākumu laikā.

**Lēmuma apstrīdēšana**

Jebkurš žūrijas lēmums ir galīgs un nav apstrīdams. Atteikuma iemesli izskaidroti netiek.

**Papildus informācija:**

Mārcis Zanerips mob. 22333460 e-pasts: hopengrupa@gmail.com